EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Acordul de cooperare științifică și tehnologică dintre Comunitatea Europeană și Republica Federativă a Braziliei (denumit în continuare „acordul”) a intrat în vigoare la 7 august 2007. La articolul XII alineatul (2) din acord se prevede că acesta „se încheie pe o perioadă inițială de cinci ani și poate fi reînnoit de comun acord între părți după evaluarea efectuată în cursul penultimului an al fiecărei perioade succesive de reînnoire”. Acordul a fost reînnoit ultima dată în anul 2017 și este în vigoare până la 7 august 2022, dacă părțile nu îl reînnoiesc pentru următoarea perioadă de cinci ani.

De la ultima reînnoire a acordului [Decizia (UE) 2018/343, Brazilia a continuat să înregistreze progrese în ceea ce privește dezvoltarea în domeniile științei, tehnologiei și inovării (STI). Această țară, un continent în sine datorită dimensiunii și resurselor sale, poate fi denumită „motorul științific” al Americii Latine. Brazilia continuă să fie principalul partener al UE în domeniul STI în regiune, iar cooperarea în domeniul cercetării și inovării (C & I) rămâne un element important și pozitiv al relațiilor generale ale UE cu această țară.

Pe durata programului Orizont 2020 (2014-2020), cooperarea dintre UE și comunitatea de cercetare braziliană a condus, printre altele, la dezvoltarea cercetării marine transatlantice și la inovarea în cadrul Alianței pentru cercetarea Oceanului Atlantic, pe baza Declarației de la Belém cu UE și Africa de Sud. În plus, s-a manifestat o colaborare importantă în domeniul cercetării în sectorul sănătății, cu preocupări globale precum virusul Zika, iar Brazilia a participat puternic la cererile de propuneri lansate de UE în 2016. Trebuie subliniată colaborarea fructuoasă pentru combaterea COVID-19, entitățile braziliene participând la două proiecte în cadrul „apelurilor de urgență” lansate de Comisia Europeană, precum și în cadrul unor inițiative multilaterale, în special în cadrul colaborării la nivel mondial în materie de cercetare pentru pregătire în eventualitatea apariției unor boli infecțioase (GloPID-R). În plus, în ultimii cinci ani, o implicare pozitivă a entităților braziliene în proiecte privind infrastructurile de cercetare (IC) a contribuit la inventarierea infrastructurilor de cercetare din țările ALC.

Un acord de colaborare în temeiul acordului, semnat în 2013 și reînnoit în 2018, între Centrul Comun de Cercetare și Ministerul Științei, Tehnologiei și Inovării din Brazilia, a consolidat cooperarea bilaterală în mai multe domenii, și anume prevenirea dezastrelor și gestionarea crizelor, monitorizarea incendiilor forestiere și a degradării pădurilor prin teledetecție; schimbările climatice și materiile prime critice.

Entitățile juridice stabilite în țări terțe neasociate, dezvoltate economic, precum Brazilia, suportă, în general, costurile participării lor la activități de colaborare în temeiul programului-cadru al UE pentru cercetare și inovare. În acest context, este demn de remarcat faptul că un acord administrativ între organismele de finanțare federale și statale din Brazilia și Comisia Europeană a fost semnat în mai 2018, cu scopul de a facilita cooperarea cu agențiile care au oferit finanțare entităților juridice braziliene care participă la activitățile de colaborare din cadrul programului Orizont 2020. Un acord similar urmează să fie semnat și în contextul programului Orizont Europa, asigurând faptul că entitățile braziliene sunt sprijinite pentru participarea lor la proiectele Orizont Europa selectate pentru finanțare.

Reuniunea Comitetului director comun UE-Brazilia pentru știință și tehnologie din 24 martie 2021 a confirmat dinamica pozitivă a dialogului nostru în toate domeniile menționate mai sus, cu perspectiva continuării și intensificării cooperării bilaterale în domeniul C & I în cadrul programului Orizont Europa (2021-2027). Toate acestea sunt elemente încurajatoare pentru perspectivele participării Braziliei la viitoarele misiuni și parteneriate ale programului Orizont Europa. În plus, Brazilia ocupă un loc important în următoarea programare a SEAE pentru perioada 2021-2027, cu mai multe inițiative UE-Brazilia sub egida „Echipa Europa”, axate pe obiectivele generale ale UE. Aceste aspecte reafirmă poziția Braziliei ca partener strategic al UE în domeniul STI și potențialul semnificativ al sinergiilor.

Ținând cont de cele de mai sus, este în interesul UE să reînnoiască Acordul de cooperare științifică și tehnologică dintre Comunitatea Europeană și Republica Federativă a Braziliei pentru o nouă perioadă de cinci ani.

Ambele părți și-au confirmat dorința de a reînnoi acordul prin schimbul de scrisori din 11 mai 2021 și, respectiv, din 24 mai 2021.

Conținutul material al acordului prelungit va fi identic cu cel al acordului în vigoare.